
Nemzetiségi törvény: a kisebbségeknek vagy a többségnek? Tanulmány a hazai németség vizsgálatára alapozva (2001-2011)

Magyarország területén hagyományosan több etnikai kisebbség él. A jelenkori Magyarország történetében az 1980-as évek közepétől figyelhető meg egyfajta nemzetiségi revitalizáció. Az 1993. évi LXXVII. törvény a nemzeti és etnikai kisebbségek jogairól a nemzetiségek kollektív jogai közt ismerte el a nemzetiségi önkormányzatok alapítását. 2011-ben az új nemzetiségi törvény (2011. évi CLXXIX. törvény a nemzetiségek jogairól) a nemzetiségi kérdést deklaráltan új megközelítésbe helyezte azáltal, hogy az önkormányzatok alapítását a népszámlálások etnikai adataitól tette függővé. A törvényhozók célja, hogy visszaszoruljon az úgynevezett „etnobiznisz”, vagyis az állampolgárok pénzbeli vagy társadalmi haszonszerzés érdekében ne vallják magukat más etnikumhoz tartozónak.
Alkalmazott etnikai földrajzi kutatásom során a hazai németség önkormányzati hálózatának elemzésén keresztül hívom fel a figyelmet arra, hogy az etnikai identitás bonyolult lélektani folyamat, mely nehezen számszerűsíthető, és szorítható törvényi keretek közé. Arra keresem a választ, hogy az utóbbi évtizedekben a nemzetiségi törvény módosításai valóban a kisebbségek érdekeit szolgálták-e, s képesek voltak-e kezelni a kisebbségi önkormányzatok megalakulása körüli vélt vagy valós problémákat. Munkám aktuális kérdéseket feszeget, hiszen az új nemzetiségi törvény 2014-ben az önkormányzati választások során gyakorlatban „vizsgázott”.



